Ir-Regolament tal-Kummissjoni (KE) numru 2232/2003
tat-23 ta' Diċembru 2003
dwar il-ftuħ ta' kwoti ta' tariffi li japplikaw għall-importazzjoni fil-Komunità Ewropea ta' ċerti prodotti agrikoli proċessati li joriġinaw mill-Isvizzera
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Numru 3448/93 tas-6 ta' Diċembru 1993 li jippreskrivi l-arranġamenti kummerċjali applikabbli għal ċerti oġġetti li jirriżultaw mill-proċessar ta' prodotti agrikoli [1], b'mod partikolari l-Artikolu 7(2) tiegħu,
Wara li kkunsidrat id-Deċiżjoni tal-Kunsill 2000/239/KE tat-13 ta' Marzu 2000 dwar il-konklużjoni ta' Ftehim f'forma ta' skambju ta' Ittri bejn il-Komunità Ewropea, fuq naħa waħda, u l-Konfederazzjoni Svizzera, fuq in-naħa l-oħra, fuq il-Protokoll 2 tal-Ftehim bejn il-Komunità Ekonomika Ewropea u l-Konfederazzjoni Svizzera [2], b'mod partikolari l-Artikolu 2 tiegħu,
Billi:
(1) Il-kwoti tat-tariffi ta' kull sena għal ċerti prodotti agrikoli proċessati previsti fil-Ftehim f'forma ta' skambju ta' Ittri bejn il-Komunità Ewropea, fuq naħa waħda, u l-Konfederazzjoni Svizzera, fuq in-naħa l-oħra, fuq il-Protokoll 2 tal-Ftehim bejn il-Komunità Ekonomika Ewropea u l-Konfederazzjoni Svizzera, hawnhekk iżjed 'il quddiem msejjaħ "il-Ftehim", għandu jinfetaħ għall-2004.
(2) Il-Kwota ta' kull sena għall-merkanzija klassifikata skond il-kodiċi NM 22021000 u ex22029010, stabbiliti fil-Ftehim, ġie eżawrit. Skond il-Ftehim, u b'konsegwenza ta' dan, għandu jiżdied b'10 % għall-2004.
(3) Ir-Regolament tal-Kummissjoni (KEE) Numru 2454/93 tat-2 ta' Lulju 1993 li jesiġi d-disposizzjonijiet għall-implimentazzjoni tar-Regolament tal-Kunsill (KEE) Numru 2913/92 li jistabbilixxi il-Kodiċi Doganali tal-Komunità [3], jindika regoli għall-amministrazzjoni tal-kwoti ta' tariffi. Huwa xieraq li jiġi previst li l-kwoti ta' tariffi miftuħin permezz ta' dan ir-Regolament għandhom jitmexxew skond dawk ir-regoli.
(4) Il-miżuri previsti f'dan ir-Regolament huma skond l-opinjoni tal-Kumitat ta' Ġestjoni dwar Kwistjonijiet Oriżżontali li jikkonċerna il-kummerċ ta' prodotti ta' l-agrikoltura proċessati mhux imniżżla fl-Anness I tat-Trattat,
ADOTTAT DAN IR-REGOLAMENT:
Artikolu 1
Il-kwoti ta' tariffi tal-Komunità għall-importazzjoni ta' prodotti ta' l-agrikoltura proċessati li joriġinaw mill-Isvizzera skond l-Anness għandhom ikunu eżenti mid-dazju mill-1 ta' Jannar sal-31 ta' Diċembru 2004.
Dwar l-importazzjoni ta' prodotti skond it-tabella 2 ta' l-Anness li jeċċedi l-kwota ta' eżenzjoni mid-dazju, dazju ta' 9,1 % għandha tiġi applikata.
Artikolu 2
Il-kwoti ta' tariffi tal-Komunità msejħin fl-Artikolu 1 għandhom jitmexxew mill-Kummissjoni skond l-Artikoli 308a, 308b u 308c tar-Regolament (KEE) Numru 2454/93.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandhu japplika b'effett mill-1 ta' Jannar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta' Diċembru 2003.